Jarno Kärki

Jarno Henrik Kärki (s. 13. lokakuuta 1994 Pori) on suomalainen jääkiekkoilija, joka pelaa Sveitsin toiseksi korkeimmalla sarjatasolla Swiss Leaguen GC Küsnacht Lionsissa. Hän on pelipaikaltaan keskushyökkääjä, mutta Kärki osaa pelata myös laidassa.

Ura

Seuraura 
Kärki on Porin Ässien kasvatti. Hän toimi kaudella 2009–2010 seuran C-nuorten varakapteenina ja oli Ässien paras pistemies ja syöttäjä runkosarjassa tehoilla 12+29=41. Kaudella 2011–2012 Kärki toimi joukkueen B-nuorten kapteenina. Hän voitti koko B-nuorten SM-sarjan runkosarjan piste- ja syöttöpörssin tehoilla 18+32=50 ja palkittiin pistepörssivoitostaan kauden päätteeksi Matti Hagman -palkinnolla. Kärki oli Ässien paras pistemies myös kevään 2012 pudotuspeleissä tehoilla 3+4=7.

Kesäkuussa 2012 Kärki teki kolmivuotisen sopimuksen Ässien SM-liigajoukkueen kanssa. Hän pelasi kaksi ensimmäistä sopimuskauttaan vielä kokonaan joukkueen A-nuorissa. Kaudella 2012–2013 Kärki oli Ässien paras syöttäjä ja kolmanneksi paras pistemies tehoilla 7+22=29. Kaudella 2013–2014 hän oli joukkueen paras syöttäjä ja toiseksi paras pistemies tehoilla 15+33=48. Kevään 2014 pudotuspeleissä Kärki oli Ässien paras pistemies, maalintekijä ja syöttäjä tehoilla 6+9=15. Hän jakoi pistepörssin toisen sijan Bluesin Iikka Kangasniemen kanssa edellään vain Bluesin Peter Tiivola. Kärki voitti kauden päätteeksi A-nuorten SM-pronssia.

Kärki teki SM-liigadebyyttinsä kauden 2014–2015 avausottelussa 11. syyskuuta 2014 vieraissa paikallisvastustaja Rauman Lukkoa vastaan. Hänet merkittiin Ässien kakkosketjun vasempaan laitaan Aleksi Saarelan ja Jake Hansenin viereen. Kärki sai ottelussa jääaikaa 13.35 minuuttia. Liigauransa avausmaalin hän teki seuraavassa ottelussa 13. syyskuuta 2014 JYPiä vastaan. Kärjen osuma jäi Ässien 3–0-voittoon päättyneen ottelun avaus- ja voittomaaliksi. Hänet palkittiin ottelun Ilta-Sanomien yhden tähden tähtipelaajana ja Rauli Raitanen palkitsi Kärjen ottelun legendojen tähtien ykköstähtenä. Lokakuussa 2014 hän teki kaksivuotisen jatkosopimuksen Ässien kanssa. Yhteensä Kärjen tulokaskausi toi 57 runkosarja- ja kahdessa playoff-ottelussa tehot 13+7=20. Hän voitti SM-liigan tulokkaiden maalipörssin ja oli Ässien kolmanneksi paras maalintekijä. Kaudella 2015–2016 Kärki oli joukkueen paras pistemies tehoilla 17+19=36. 

Vitjaz Podolsk varasi Kärjen 77. pelaajana KHL:n varaustilaisuudessa 2016. Kaudella 2016–2017 hän oli tehoilla 12+15=27 Ässien kolmanneksi paras pistemies Jussi Makkosen kanssa. Kärki jakoi joukkueen sisäisen tehotilaston voiton Niko Ojamäen kanssa lukemalla +9.

Kaudeksi 2017–2018 Kärki siirtyi kaksivuotisella sopimuksella Tapparaan. Hänen alkukautensa sujui kuitenkin heikosti, kun Kärki teki pelaamassaan 19 runkosarjaottelussa vain yhden syöttöpisteen ja seitsemässä Mestarien liigan ottelussa kaksi maalia. Hänen sopimuksensa purettiin yhteisymmärryksessä marraskuussa 2017. Seuraavana päivänä Kärjen vahvistettiin palaavaan loppukauden sopimuksella kasvattajaseuraansa Ässiin. Kärki oli tehoilla 14+14=28 joukkueen toiseksi paras maalintekijä ja neljänneksi paras pistemies. Pudotuspeleissä hän oli tehoilla 3+1=4 Ässien paras maalintekijä ja jakoi joukkueen sisäisen pistepörssin voiton Antoine Laganièren ja Matti Kuparisen kanssa. Tammikuussa 2018 Kärki teki Ässien kanssa kaksivuotisen jatkosopimuksen.

Kärki teki kaudella 2018–2019, 2. marraskuuta 2018 vieraissa Tampereen Ilvestä vastaan liigauransa ensimmäisen kypärätempun. Hänen ensimmäinen osumansa syntyi ylivoimalla, kuten myös Kärjen kolmas osuma, joka ratkaisi Ässille 2–3-voiton jatkoajalla ajassa 62.15. Hänet valittiin ottelun Alumnien tähtien ykköstähdeksi. Kärki johti 17 osumallaan Ässien sisäistä maalipörssiä, kunnes tammikuussa 2018 hänen sopimuksensa joukkueen kanssa kuitenkin purettiin yhteisymmärryksessä. Ässät oli sarjataulukossa viimeisenä ja Kärjelle avautui mahdollisuus siirtyä ulkomaille. Seura kauppasi hänet loppukauden kattavalla sopimuksella Sveitsin National Leaguen EHC Bieliin.

Syyskuussa 2019 Kärki siirtyi kuukauden mittaisella sopimuksella sopimuksella Ruotsin SHL-liigan Färjestad BK:hon. Seura hankki hänet ensisijaisesti paikkaamaan Martin Johanssonin pitkäaikaista loukkaantumista. Lokakuun lopulla Kärki siirtyi jatkamaan SHL-pelejään uudella, lyhyellä sopimuksella Linköping HC:hen niin ikään paikkaamaan loukkaantumisia. Joulukuussa hänen sopimustaan jatkettiin kauden 2020–2021 loppuun. Kärki oli kaudella 2019–2020 kymmenellä osumallaan Linköpingin kolmanneksi paras maalintekijä. Kaudella 2020–2021 hän oli tehoilla 16+11=27 joukkueen paras maalintekijä ja Kärki jakoi sisäisen pistepörssin neljännen sijan Broc Littlen kanssa.

Kaudeksi 2021–2022 Kärki palasi jälleen vuoden mittaisella sopimuksella Ässiin. Valmennusryhmä valitsi hänet joukkueen kapteeniksi. Kärki oli tehoilla 16+11=27 Ässien toiseksi paras maalintekijä ja kolmanneksi paras pistemies.

Kärki siirtyi kaudeksi 2022–2023 vuoden mittaisella sopimuksella Sveitsin toiseksi korkeimmalle sarjatasolle Swiss Leaguen GC Küsnacht Lionsin riveihin.

Maajoukkueura 
Kärki on pelannut Suomen A-maajoukkueessa kolme ottelua tehden yhden maalin. Hän teki A-maajoukkuedebyyttinsä Sweden Hockey Gamesin 9. helmikuuta 2017 Pietarissa pelatussa avausottelussa Venäjää vastaan. Kärki merkittiin Suomen nelosketjun oikeaan laitaan Roope Hintzin ja Niko Ojamäen viereen. Kärjen ensimmäinen A-maajoukkuemaali syntyi samassa turnauksessa hänen kolmannessa ottelussaan 12. helmikuuta 2017 Göteborgissa isäntämaa Ruotsia vastaan.

Tilastot

Lähteet

Viitteet 

Suomalaiset jääkiekkoilijat
Vuonna 1994 syntyneet
Elävät henkilöt